АҞӘА, мшаԥы 9 – Sputnik, Асмаҭ Ҵәыџьԥҳа. Ашьхараҿ амцакра аиҳара ырцәоуп ҳәа Sputnik иазааицҳаит Аԥсны Аҭагылазаашьа ҷыдақәа рзы аминистр Лев Кәыҵниа.
"Уаанӡа ашәара ҳаман ҳамчала амцарцәара ҳзалыршарым ҳәа. Убри азы урыстәылатәи ҳколлегацәа рахьгьы аҳәара ҟаҳҵахьан ацхыраара ҳарҭарц. Аха ҳхатәы мчқәеи ҳареи ҳаизибархеит. Ашьха акьацәраҿыҵәҟьа алҩа убарҭоуп аха иахьа шьыбжьышьҭахь уа ҳахыԥрааны иҟаҵатәу шьақәҳаргылоит. Иааидкыланы иуҳәар ауеит амца тәеит ҳәа", - иҳәоит аминистр.
Лев Кәыҵниа иазгәеиҭеит АҶА аусзуҩцәа иалшоз зегь шыҟарҵаз амца ауаа реиланхарҭақәа ирзааигәамхарц.
"Уи аҩыза ашәарҭара ыҟан, аха ҳусзуҩцәа ахылаԥшра ҟарҵеит. Уажәазы шәарҭара ыҟам", - ҳәа иҳәеит иара.
Амцакрақәа аҭыԥ рыман Гагра, Гәдоуҭа, Очамчыра, Гәылрыԥшь араионқәа рҿгьы.
"Амцакрақәа реиҳара зыхҟьо ауаа роуп. Ауааԥсыра рахь аҳәара ҟаҳҵоит агәҽанызаара рымазарц. Иблыз, иқәӡааз абна аиҭашьақәыргылара ашықәсқәа аҭахуп", - ҳәа иҳәоит Кәыҵниа.
Мамзышьха амца акит амҽыша, мшаԥы 7 рзы. Иара убри амш аҽны аминистр Лев Кәыҵниа амца ахьакыз аҵакыра дахыԥрааны ибеит. Амцарцәаҩцәа амца арцәара иалагеит авертолет Ми-2 ахархәарала.